stanford-oval/wikipedia huggingface dataset:
טיפול פסיכיאטרי
עקרונות הטיפול הפסיכיאטרי

הטיפול הפסיכיאטרי השתנה מהותית בעשורים האחרונים. בעבר נהוג היה לאשפז חולים לתקופות ארוכות במוסדות, לעיתים לשנים ארוכות. כיום רוב החולים מטופלים במסגרת מרפאות חוץ ומחלקות יום. במקרים בהם נדרש אשפוז הוא נמשך שבועות ספורים, ורק אחוז קטן של החולים מאושפז לתקופות ארוכות.
רוב הטיפולים הפסיכיאטריים נעשים ביוזמת המטופלים ובהסכמתם, בשל מצוקה אישית על רקע נפשי. חלק מהמטופלים פונים באופן אישי וחלקם מופנים על ידי רופאי משפחה או בתי החולים הכלליים. ישנם מטופלים שמופנים בפסיקת בית משפט לאחר איבחון, כתחליף לעונש מאסר וישנם מקרים נדירים של אשפוז כפוי על פי חוק במידה וקיים סיכון ממשי לחולה או לסביבתו. פחות מאחוז מהפונים לטיפול פסיכיאטרי בישראל מופנים דרך רשויות החוק.
טיפול פסיכיאטרי יכול להינתן לכל דורש במרפאות הציבוריות בישראל. כל אדם הסובל ממצוקה נפשית או מסימפטומים הקשורים להפרעת התנהגות או הפרעה נפשית יכול לפנות באופן עצמאי לבדיקה או להיות מופנה משירותי הבריאות הכלליים.
עקרונות הטיפול הפסיכיאטרי > אבחון פסיכיאטרי

הליך האבחון הפסיכיאטרי זהה לכל המטופלים, ללא קשר לסיבת הגעתם למרפאה או לגורם שהפנה אותם.
השלב הראשון באבחון הוא הערכה של מצבו הגופני והנפשי של המטופל. הוא כולל ראיון מקיף שמטרתו זיהוי תסמינים התנהגותיים, הכרת אישיותו, התנהגותו ותפקודו היומיומי, ההיסטוריה הרפואית והנפשית שלו ויחסיו עם הסביבה.
במקביל לבדיקה מתבצע לעיתים איסוף מידע מגורמים נוספים, כגון עובדי סעד ורווחה, קרובים ומכרים ושוטרים או סגל רפואת חירום שהיו במגע קרוב עם המטופל ויכולים להעיד על מאפייני התנהגותו. בחלק מהמקרים מופנה המטופל לבדיקות רפואיות כגון בדיקות דם או סי.טי. שמטרתן שלילת בעיות רפואיות ונוירולוגיות המשליכות על מצב נפשי, או המצאות המטופל תחת השפעת סמים. בדיקות רפואיות מוסברות למטופל ומתבצעות בהסכמתו, למעט במקרים נדירים של אשפוז כפוי או בצו בית משפט.
במידה וזוהו תסמינים של מצוקה או הפרעה נפשית ונשללו בעיות רפואיות ונוירולוגיות או השפעת סמים, משתמש הפסיכיאטר במדריכי DSM ו-ICD על מנת לסווג במדויק את ההפרעה הנפשית או מחלת הנפש ממנה סובל החולה. על סמך זיהויה המוחלט של ההפרעה מחליט הפסיכיאטר על הטיפול המומלץ - תרופתי, פסיכואנליטי או אחר. במקרים מסוימים ממליץ הפסיכיאטר על אשפוז קצר במחלקה או במוסד שיקומי עד לאיזון ההפרעה.
עקרונות הטיפול הפסיכיאטרי > טיפול פסיכיאטרי

רוב הטיפולים הפסיכיאטריים מתבצעים במתכונת של מפגשים תקופתיים, בדומה לטיפול בכל מחלה אצל רופא מומחה. המטופל מגיע לפגישות קבועות מראש עם הפסיכיאטר בהן מתבצעת הערכה של מצבו ולעיתים טיפול פסיכותרפי. תדירות הפגישות יכולה להיות אחת למספר ימים עד לאחת למספר חודשים, בהתאם לסוג ההפרעה והשלב בו היא נמצאת. אצל מטופלים רבים שמצבם יציב ומאוזן הפגישות מתבצעות לעיתים רחוקות מאוד. ממוצע המפגשים למטופל בישראל הוא כעשרה, כשברוב המקרים הטיפול נמשך 2-5 מפגשים.
עקרונות הטיפול הפסיכיאטרי > אשפוז יום פסיכיאטרי

אשפוז יום הוא טיפול במקרים בהם נדרש טיפול אינטנסיבי או אצל מטופלים שנמצאים בראשית הטיפול עד שיתיצב מצבם. בשיטה זו המטופל מגיע מדי יום למחלקה ייעודית בבית החולים לכחצי יום וחוזר לביתו בכל ערב. במחלקה הוא משתתף בפעילויות קבוצתיות של ריפוי בעיסוק או דיונים קבוצתיים, ושיחות עם מטפל אישי, רופא או פסיכותרפיסט.
עקרונות הטיפול הפסיכיאטרי > אשפוז פסיכיאטרי

במקרים של הפרעות נפשיות חריפות ומתמשכות בהן מאובחנים כושר תפקוד עצמאי לקוי או סכנה לחולה או לסביבתו נשקלת אפשרות אשפוז פסיכיאטרי מלא. באשפוז מלא החולה נמצא כל שעות היממה בבית החולים במחלקה פתוחה (רמת השגחה נמוכה והיתר לצאת ולהיכנס כרצונו) או סגורה (השגחה צמודה מתמדת). ישנן מחלקות ייעודיות לנוער ולמטופלים כרוניים.
עם זאת, קיימת גם ביקורת על האשפוז, ויש הטוענים כי במקרים מסוימים האשפוז הפסיכיאטרי עצמו עשוי להחוות כטראומטי ולהחריף את מצב החולה. ביקורת נוספת גורסת כי באופי האשפוז כפי שמתקיים כיום, חווה פגוע הנפש איבוד של אוטונומיות רבות ובסיסיות הנדרשות לניהול חיים מיטביים ושמקשות עליו את תהליך ההחלמה לאחר שחרורו.
כיום נטיית הממסד הפסיכיאטרי היא למעט באשפוז מלא של חולים ולקצר את תקופת האשפוז במידת האפשר. רוב המטופלים משוחררים אחרי מספר שבועות למסגרת של אשפוז יום או שיקום בביתם. משכו הממוצע של האשפוז המלא בישראל הולך ופוחת משנה לשנה..
אם החולה אינו מעוניין באשפוז מלא ואבחנת הפסיכיאטר היא שהוא אינו כשיר לנקוט בשיקול דעת נאות עקב מחלתו, הפסיכיאטר מחויב להיוועץ בבני משפחתו וכן לעיתים ביועץ משפטי.
במחלקות עוברים המטופלים טיפול דומה למקובל אצל מקרים קלים יותר במחלקת יום, אם כי ההשגחה עליהם קרובה יותר. במחלקות הסגורות ננקטים לעיתים נגד מטופלים אלימים או כאלו המהווים סכנה לעצמם או לסביבתם צעדים של ריסון (קשירה) או כפיית טיפול תרופתי מרגיע.
בדרך כלל נהוגה הסתכלות פסיכיאטרית בשעות או בימים הראשונים לאשפוז. במהלך ההסתכלות שוהה החולה בחדר בו מותקנות מצלמות לצורך הערכת מצבו וביצוע אבחנה או הערכה פסיכיאטרית למחלה ממנה הוא סובל, ולצורך קביעת סוג ומהות הטיפול אותו יקבל. בכל מקרה בו מאושפז אדם שביצע פשע וטוען לאי שפיות, תבוצע הסתכלות לצורך הערכת מצבו הנפשי.
עקרונות הטיפול הפסיכיאטרי > אשפוז בית פסיכיאטרי

בשנים האחרונות מוצעת למטופלים אופציה נוספת - אשפוז בית פסיכיאטרי. שירות זה מבוסס על התובנה כי בשונה מתחומי רפואה אחרים, מרבית הטיפולים הניתנים באשפוז פסיכיאטרי יכולים להינתן גם כשהמטופל שוהה בביתו. טיפול במסגרת ביתית מוכרת ועוטפת אינו נחווה כטראומה, מאפשר לצוות המטפל להתרשם מהסביבה הקרובה של המטופל, לשתף בני משפחה בתהליך הטיפולי ולתמוך בהם. במחקרים בתחום נמצאו עדויות לכך שלאשפוז בית ולאשפוז בבית חולים פסיכיאטרי יש השפעה דומה על מדדים פסיכופתולוגיים. בנוסף, נמצא כי אשפוז בית פסיכיאטרי מעלה את שביעות רצון המטופל וכן מפחית את מספר האשפוזים ואת משכם, דבר ההופך אותו לאופציה חסכונית
אשפוז בית מתבצע על ידי צוות רב תחומי הכולל פסיכיאטר, אח פסיכיאטרי, עובד סוציאלי, פסיכולוג / פסיכותרפיסט, מרפא בעיסוק ועוד. הרכב הצוות ותדירות הביקורים מותאמים למצב המטופל וליכולתו לפגוש מספר מטפלים בביתו באותו יום. לעיתים משולבות בתהליך הטיפולי פגישות מרחוק.
עם שיפור במצב המטופל יורדת תדירות הביקורים. הטיפול כולל את ראשית שיקומו של המטופל, לרבות סיוע במילוי טפסים, הגשה לוועדות, איתור פתרונות דיור, תעסוקה, פנאי ועוד.
השירות ניתן לבני 18+ ומתאים למטופלים שמתאשפזים בהסכמה, מוכנים לקבל טיפול בבית ואינם מסוכנים לסביבה או לעצמם. לרוב נדרש שיהיה בסביבה מטפל עיקרי המלווה את המטופל.
השירות מסובסד על ידי חלק מקופות החולים וניתן למטופלים ללא עלות. ניתן לקבלו גם באופן פרטי.
אשפוז פסיכיאטרי בעבר

בעבר אופן הטיפול הפסיכיאטרי היה טיפול באמצעי שוקר חשמלי, הזרקת תרופות, חלוקת כדורים ותרופות. במקרה של אנשים אלימים: בידודם בחדר מוגן עם כריות דבוקות לקירות (על-מנת למנוע פגיעה עצמית ומקרי התאבדות) לעיתים גם לתקופות של שנים. וקשירת הידיים, לעיתים גם הרגליים, של האדם עד לרגיעתו. באמצעים אלו נעשים גם לעיתים שימוש בבתי הכלא והסוהר.
ראו גם

פסיכיאטריה
טיפול פסיכולוגי
הפרעה נפשית
שיקום פסיכיאטרי
בית חולים פסיכיאטרי
מערכת הבריאות בישראל
פסיכולוגיה
נזעי חשמל
אנטי פסיכיאטריה
הניסוי של רוזנהאן
הערות שוליים

1 2  http://www.health.gov.il/download/mental/annual2006/ambulatory.pdf
↑  רונן דוד, פגועי נפש: טראומת האשפוז, אתר דוקטורס‏, 14 בנובמבר 2011
↑  http://www.health.gov.il/download/mental/annual2006/psychiatrichhospitalization.pdf
↑  ההסתדרות הרפואית בישראל
↑  אשפוז בית פסיכיאטרי באתר שרן רפואה עד הבית
↑  Hospital-in-the-Home as a Model for Mental Health Care Delivery: A Narrative Review Matthew Towicz, Wei Xiao Yang, Steven Moylan, Rachel Tindall, Michael Berk
↑  Home Treatment

F Widmann, G Bachhuber, A Riedelsheimer, A Schiele, S Ullrich, R Kilian, T Becker, K Frasch
↑  אשפוז בית פסיכיאטרי, באתר כל זכות
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
סקווירטל

| --- | --- |
 סוג:  מים
 הופעה ראשונה:  דור הפוקימונים הראשון 
 מידע
 גזע:  פוקימון הצב הקטן
 
סקווירטל (ביפנית: Zenigame, ゼニガメ) הוא סוג פוקמון בזיכיון המדיה "פוקימון". סקווירטל הופיע לראשונה במשחק הווידאו "פוקימון אדום וכחול". ברוב משחקי הווידאו ובסדרת האנימה סקווירטל נחשב לפוקימון התחלתי של הדור הראשון מסוג מים.
לסקווירטל ישנן 2 התפתחויות, בדומה לשאר הפוקימונים ההתחלתיים: כאשר סקווירטל מגיע לרמה 16 הוא יתפתח לוורטורטל (Wartortle) ולאחר מכן, כשיגיע לרמה 36 יתפתח לבלאסטויז (Blastoise).
בסדרת האנימה סקווירטל מתואר כפוקימון ידידותי, שובב ונאמן לבעליו. סקווירטל מכונה "פוקימון הצב הקטן". מספרו של סקווירטל בפוקידע הוא 007.
התפתחויות

|  | שלב | פוקימון |
| --- | --- | --- |
|  | 1 | סקווירטל |
|  | 2 | וורטורטל |
|  | 3 | בלאסטויז |
מראה

סקווירטל הוא פוקימון מים דמוי צב בעל עור כחול בהיר, שריון בגווני צהוב־כתום וראש קשיח. עיניו בצבע סגול כהה־חום. סקווירטל בעל ידיים קטנות, שתי רגליים, וזנב עגול דמוי קצף.
מקור שם

ככל הנראה, מקור שמו של סקווירטל הוא הלחם בין הפועל "squirt" (להשפריץ) עם "turtle" (צב).
באנימה > הסקווירטל של אש

הסקווירטל של אש הופיע לראשונה בפרק 12 של עונה 1, "כוח סקווירטל", יחד עם כנופייתו כאשר מתחו את אש וחבריו ולכדו אותם בבור, ובהמשך לכד אותם סקווירטל כחלק ממזימה של צוות רוקט, ולבסוף, לאחר שאש הציל את חייו, סקווירטל החליט להצטרף לצוות של אש.
בשלב מסוים בעונה השלישית, שלח אש את סקווירטל לסייע לחבריו ולשוטרת ג'ני בעיר מגוריו, כחלק מצבא סקווירטל שמשמש לכיבוי אש, ונפרד ממנו. בהמשך חוזר סקווירטל לעזור לאש בקרבות, ועוזב שוב.
באנימה > הסקווירטל של גארי

מידע על הסקווירטל של גארי נחשף רק בסוף העונה ה־5, כאשר הסתבר שהוא בחר בו כפוקימון ההתחלתי שלו. הסקווירטל של גארי הופיע לראשונה כבר לאחר שהתפתח לבלאסטויז בקרבות ליגת ג'וטו.
גרי השתמש בבלאסטויז נגד מתחריו וביניהם אש, והצליח לפסול פוקימונים רבים, אך הובס על ידי צ'ריזארד של אש.
באנימה > הסקווירטל של מיי

מיי קיבלה את הסקווירטל שלה מפרופסור אוק, לאחר שסקווירטל התחבר אליה ורצה להצטרף למסעותיה. בעונה 12 סקווירטל של מיי מתפתח לוורטורטל וממשיך איתה עד לסוף העונה.
ראו גם

בלבזאור
צ'רמנדר
אמה אלפי

| --- | --- |
אין תמונה חופשית
 לידה:  7 ביולי 2003 (בת 21) תל אביב, ישראל ישראל
 מדינה:  ישראל
 תקופת הפעילות:  מ-2016
 פרופיל ב-IMDb
 
אמה אלפי (נולדה ב-7 ביולי 2003) היא שחקנית ישראלית.
ביוגרפיה

אלפי נולדה, גדלה והתחנכה בתל אביב. היא בתו הבכורה של השחקן והבמאי גורי אלפי ונכדתו של הסופר והמשורר יוסי אלפי.
אלפי למדה במגמת תיאטרון ודרמה בבית ספר לאומנויות.
קריירה

היא החלה ללמוד משחק כבר בגיל 13 כששיחקה בסדרת הטלוויזיה שביים אביה בשנת 2016, "האחיות המוצלחות שלי". ב-2017 שיחקה אלפי בסרט הקולנוע, "להציל את נטע", בבימויו של ניר ברגמן.
בשנת 2019, בגיל 15, שיחקה גם בסדרה, "אמא מביכה",  את דמותה של יהלי.
בשנת 2020 שיחקה בסדרה, "הבאר", בה גילמה את דמותה של שי.
משנת 2021 היא משחקת בסדרה, "האחיין שלי בנץ", במסגרתה מגלמת אלפי את דמותה של יולי דהן, מלכת הכיתה.
בשנת 2023 שיחקה בסדרה, "מדרסה", אשר בוימה על ידי אביה גורי אלפי, שם שיחקה את דמותה של גילי לוי. כמו כן באותה שנה שיחקה בתפקיד אורח בסדרה "השגרירות". באותה השנה התארחה בתוכנית האירוח הסאטירית, "מה שתגידו", של כאן 11, ושיחקה גם בסדרה "יניב", שמשודרת בערוץ 13.
פילמוגרפיה

| שנה> סרטים | שם> סרטים | דמות> סרטים | הערות> סרטים |
| --- | --- | --- | --- |
| 2016 | להציל את נטע | ענבר |  |
| 2018 | הסוסיתא של הרצל | אחות של טל |  |
טלוויזיה
| 2016 | האחיות המוצלחות שלי | נטלי הילדה | תפקיד אורח |
| 2019 | אמאמביכה | יהלי |  |
| 2020–2022 | הבאר | שי סורקין |  |
| 2021–הווה | האחיין שלי בנץ | יולי דהן |  |
| 2023 | מדרסה | גילי לוי |  |
| 2023 | השגרירות | קים מימן | תפקיד אורח |
| 2023 | יניב | עמית אלג'ם |  |
| 2023 | מה שתגידו | משתתפת |  |
פרסים ומועמדויות

| שנה | פרס | קטגוריה | פרויקט | מועמדות |
| --- | --- | --- | --- | --- |
| 2022 | פרסי נבחרי השנה של פרוגי | שחקנית אהובה בסדרת נוער | האחיין שלי בנץ, הבאר | מועמדות |
ראו גם

גורי אלפי
יוסי אלפי
שרי אלפי
הערות שוליים

↑  דור שלישי למשפחת אלפי, באתר www.israelhayom.co.il
↑  בידור - לא רק הבת של: אמה אלפי אהרון פורצת בגדול, באתר פרוגי, ‏2019-04-11
↑  הבת של גורי אלפי גונבת לו את ההצגה, נבדק ב-2021-03-30
↑   מה שתגידו | פרק 11, סרטון בערוץ "כאן 11 - תאגיד השידור הישראלי", באתר יוטיוב (אורך: 30:23)
תנאי שירות (צה"ל)

.
מש"ק ת"ש מגדוד נצח יהודה. הכומתה המנומרת ותג היחידה מציינים את שיוכו לחטיבת כפיר, הסיכה על חזהו את שיוכו לחיל משאבי האנוש והשרוך הסגול את תפקידו כמש"ק ת"ש.
בצה"ל, תנאי שירות (בראשי תיבות: ת"ש) הוא השאיפה לאזן בין צרכיו האישיים של החייל המשרת בצה"ל לצורכי המערכת הצבאית. כלים העיקריים הנתונים לרשות גורמי הת"ש בצה"ל הם הטבות כלכליות לנצרכים, קורסים והשתלמויות שונות, וכן הקלות בתנאי שירות (הת"ש), המתבטאות בעיקר בתדירות יציאת החייל לביתו ובחופשות להן הוא זכאי.
תחום הת"ש בצה"ל

תחום תנאי השירות הנמצא באחריות אגף כוח האדם (אכ"א), ועבודת המטה בנושא מרוכזת על ידי מחלקת הפרט שבאכ"א ועל ידי חטיבת תכנון ומנהל כוח האדם (חתומכ"א). האחריות הישירה לתחום זה נתונה בידי מש"קי ת"ש המוכשרים לתפקידם על ידי חיל משאבי האנוש ופועלים ביחידות השונות ובמפקדות הממונות. המש"קים כפופים לקציני ת"ש, ולעיתים משרתים תחתיהם חיילים בתפקיד פעילי ת"ש. מדיוניות הסיוע הכלכלי והרווחה נקבעות בידי חטיבת הפרט באכ"א, בתיאום עם היועץ הכספי לרמטכ"ל.
רוב בעלי התפקיד 'מש"ק ת"ש' הן חיילות, אך משרתים גם מש"קי ת"ש בנים ביחידות למסגרות חרדיות כמו נצח יהודה, לשכות הגיוס ומספר רחב של יחידות צבאיות בהן משרתים חרדים כחלק מהיחידה. קיימים מש"קי ת"ש בנים גם ביחידות ללא חרדים. אוכלוסיית מש"קי הת"ש הבנים מורכבת בדרך כלל מחיילים מישיבות ההסדר.
תפקיד מש"ק הת"ש הוא טיפול וסיוע לפרט בפתרון בעיות אישיות וסוציו-אקונומיות, כגון קשיים כלכליים, חברתיים ומשפחתיים, וכן סיוע לפרט בכל הקשור להטבות ותנאים שמספק הצבא. הטיפול בחיילים נעשה באמצעות פגישות וראיונות עימם בבסיס, נסיעות לביקורים בבתיהם, תיאום מול מפקדיהם והסתייעות בקציני הת"ש היחידתיים. לעיתים נדרש סיוע באמצעות פנייה למחלקה לשירותים חברתיים או למוסדות רווחה אזרחיים רלוונטיים אחרים.
מועמד לשירות ביטחון יכול לפגוש נציג ת"ש בתחילת תהליך הגיוס במקרה שיידרשו הקלות במהלך שירותו, למשל חייל בודד, או בעל מצב ייחודי כגון טבעונות.
תחום הת"ש בצה"ל > הכשרה לתפקיד

תהליך ההכשרה לתפקיד נעשה לאחר תהליך מיון של המועמדות לשירות ביטחון. המועמדים שהתקבלו עוברים קורס הכשרה ייעודי, והאות שניתן בתום הקורס הוא שרוך בצבע סגול. ההכשרה כוללת מעבר טירונות 02 כלל צה"לית וקורס בן 4 ל-6 שבועות שנערך בבה"ד 11.
הקלות ת"ש וסיוע כלכלי

הקלות תנאי השירות הניתנות הן כלכליות (כתשלום ישיר לחייל או משפחתו, מתן אישור עבודה) או הקלות קבועות ("הת"ש") המחייבות לינת בית או שיבוץ קרוב לבית החייל ("קל"ב").
גורמי הת"ש רשאים לאשר גם חופשות מיוחדות.
עיקר הסיוע הניתן הוא כלכלי, לרוב באחת מ-3 דרכים: תשלומים למשפחות החיילים (המכונים תשמ"ש - תשלומי משפחה), הטבות לחיילים בודדים וסיוע בתוך היחידות לחיילים בעלי קשיים כלכליים. סיוע זה כולל מענקים, הלוואות ותווי קנייה.
קבלת אישור עבודה מותנה בהצגת אישורים לאישוש מצבו הכלכלי. ההקלה מאפשרת עבודה רק בשעות בהן החיילים לא נמצאים בבסיס. חייל המשרת כטבח צבאי, יגיע לבסיס לסירוגין ("שבוע-שבוע") ולרוב יעבוד במהלך השבוע בו הוא נמצא בביתו.
הקלות ת"ש וסיוע כלכלי > הקלות בתנאי שירות

הקלות בתנאי שירות ("הת"ש") הן הקלות קבועות הניתנות על ידי גורמי הת"ש ביחידה לחיילים בעלי מצב סוציו-אקונומי קשה, בעיקר בשל מצב בריאותי של הורי החייל, או של קרוב משפחה מדרגה ראשונה. את ההקלות ניתן לקבל באמצעות משק"ית הת"ש ביחידה או מקצין בריאות הנפש. אישור בקשה זו דורך הצגת אישורים מצד החייל ובהם אישורים רפואיים, נפשיים, כלכליים (תדפיסי חשבון בנק, תלוש משכורת), והערכת גורמי מקצוע (עובדת סוציאלית, פסיכיאטר וכו').
ישנם 6 סוגי הקלות:
הת"ש 1 – פסילת הלוחם משיבוץ בשירות קרבי.
הת"ש 2 – חובת לינת שני לילות בשבוע בבית.
הת"ש 3 – חובת לינת שלושה לילות בשבוע בבית החיילים. בנוסף, שיבוץ ביחידה שמרחקה אינו עולה על 100 ק"מ מבית החייל.
הת"ש 4 – מתקבל דרך קצין בריאות הנפש (דומה לקה"ס 43). חובת לינת ארבעה לילות בשבוע בבית החיילים. בנוסף, שיבוץ ביחידה שמרחקה אינו עולה על 100 ק"מ מבית החייל.
הת"ש 5 – החיילים זכאים ללינת בית קבועה של 5 לילות בשבוע ולא ישובצו ביחידה שמרחקה עולה על 100 ק"מ מביתם. עם זאת, החייל יכול לבצע תורנות (מטבח, שמירה וכו') בבסיס בשעות הערב או להישאר בשבת בבסיס.
הת"ש 7 - לינת בית קבועה ("יומיות"). החיילים זכאים ללון את כל שבעת הלילות בבית, ללא תורנות לילה בבסיס. בנוסף, החיילים לא ישובצו ביחידה שמרחקה עולה על 100 ק"מ מביתם.
קיימת הקלה נוספת בשם "הת"ש 99" המיועדת לקראים ואוכלוסיות לא יהודיות ובהן השומרונים והעבריים מדימונה המאפשרת יציאה הביתה בשבתות ובחגי העדה.
ישנן קבוצות חיילים בהן מוכרת אוטומטית הזכאות להקלה ובהן: בנים למשפחה שכולה (הת"ש 3), בנים או אחים לנכי צה"ל, בני העדה השומרונית (הת"ש 99) או קהילת בית אל (הת"ש 7), בנים זכרים יחידים בני העדה הדרוזית (הת"ש 1), או במקרה של פטירת קרוב משפחה מדרגה ראשונה בטווח של שנה.
למרות האמור, אין חובה שההקלה הניתנת תהיה במהלך סוף השבוע. גם כאשר ניתנת הקלה ללינת בית במרבית ימי השבוע, החייל יוכל לבצע בתורנות בשבת בבסיס.
ההקלה אינה פוטרת מתורנויות שוטפות במהלך היום, וביחידות מסוימות אף יציאה לאבטחת יישובים (אבט"ש) שעשוי להיות מרוחק. מתן ההקלות דורש שיתוף פעולה מצד מפקדי החייל ובמצבים מסוימים הם רשאים לדרוש שינוי בדרגת ההקלה או ביטולה. במקרי חירום (כגון מלחמה), קצין בדרגת אלוף-משנה יכול לבטל את ההקלות באופן זמני.
לאחר אישור הקלת הת"ש, יידונו גורמי הפיקוד והת"ש על אופי השירות בהתאם להטבה שניתנה. במקרה שהתפקיד הקיים לא תואם להגבלה, יועבר החייל לתפקיד אחר או ייפלט מהיחידה.
הקלות ת"ש וסיוע כלכלי > הקלות נוספות

מלבד ימי החופשה השנתית הרגילים, יכולים גורמי הת"ש לאשר חופשה מיוחדת שאורכה עד 45 ימי חופש נוספים. חופשה זו מיועדת למצב זמני כגון יציאה לעבודה עקב מצב כלכלי קשה, לימודים לפסיכומטרי, השלמת בגרויות, מעבר דירה וכו'. במקרה של פטירת קרוב משפחה מדרגה ראשונה או שנייה או אשפוז קרוב מדרגה ראשונה, ניתן לקבל עד 56 ימי חופש נוספים. קבלת חופשה זו מותנית בהצגת אישורים מתאימים, כפופה לאישור מפקדי החייל ובהתאם לאיוש כוח האדם ביחידה.
במקרה שלחייל אין אפשרות לשוב הביתה ללון, יוכל להירשם ללינה בבית החייל הקרוב לבסיסו או לבקש לינה קבועה בתוך הבסיס. ישנה אפשרות ללינה בתשלום סמלי בבית החייל.
הקלות לטבעונים כוללות קבלת תעודה המאפשרת אוכל טבעוני בחדר האוכל, כומתה שאינה מצמר (פליס) ונעלי צבא שאינן עשויות מעור.
ראו גם

הגדלות הרמטכ"ל
הערות שוליים

↑   כל זכויות הת"ש שצריך להכיר, באתר צה"ל
חיפוש ותפיסה

חיפוש סמים ברכב, אוסטרליה
פעולות חיפוש ותפיסה מיועדות להשגת ראיות, אמצעי זיהוי או נכסים או לפירוק מושא החיפוש מנשקים או חפצים אסורים. חיפוש המבוצע בהרשאה הוא כלי לגיטימי בשירות רשויות החוק, אולם הוא אינו בלעדי להן: גורמים פליליים עלולים לבצע חיפוש כדי להגן על עצמם, מפני ציוד להאזנת סתר, לדוגמה, ומאבטחים אזרחיים מחפשים נשק בכניסה למקומות בילוי.
חיפוש על ידי רשויות החוק

לרשויות החוק סמכויות לביצוע חיפוש במקרים מסוימים שנקבעו בחוק. שוטר מוסמך לבצע חיפוש מכח החוק. הסמכויות והמגבלות לגבי חיפוש מכח החוק מוענקות, במקרים מסוימים, גם לשוטר צבאי, סוהר ואיש שירות הביטחון הכללי.
רשם הוצאה לפועל רשאי לצוות על כל שוטר, פקיד בית משפט או אדם אחר לערוך חיפוש על גופו, בכליו או בנכסים שבחזקת חייב, מיוזמתו או לבקשת הזוכה. רשם הוצאה לפועל מוסמך גם להורות על חיפוש אצל צד שלישי, אם יש לו סיבה להניח שנכסי החייב נמצאים אצלו.
חיפוש על ידי רשויות החוק > חיפוש לפי צו חיפוש

ככלל, חיפוש צריך להיעשות על-פי צו חיפוש שנתן בית המשפט. בית המשפט נותן צו חיפוש לאחר שמוצג לו חומר המצדיק זאת, ובדרך כלל מצוינים בצו החפצים שאותם מותר לחפש ולתפוס. עם זאת, סעיף 24(ב) קובע כי "מי שעורך חיפוש לפי צו חיפוש ומוצא חפץ שלא הוזכר בצו, אבל יש יסוד סביר להניח שנעברה, או שמתכוונים לעבור, עבירה בו או לגביו, רשאי לתפוס את החפץ ולהביאו לפני השופט שנתן את הצו, והשופט רשאי לצוות מה ייעשה בו, כפי שיראה לנכון".
חיפוש על ידי רשויות החוק > חיפוש ללא צו

מכורח המציאות, רשויות החוק מוסמכות לבצע חיפוש ללא צו מבית המשפט, אשר השגתו כרוכה בהוצאת זמן ועלולה לסכל את מטרת החיפוש. מסיבה זו מוסמך כל שוטר לבצע חיפוש בכל בית או מקום במקרים מסוימים:
כאשר יש יסוד להניח שמבוצעת שם עבירה מסוג פשע או שעבירה כזו בוצעה שם זה מקרוב.
כאשר המחזיק במקום פונה לעזרת המשטרה.
כאשר אדם שנמצא במקום פונה לעזרת המשטרה ויש יסוד להניח שמבוצעת שם עבירה.
במרדף אחרי אדם המתחמק ממעצר או משמורת חוקית.
כאשר נתן מחזיק המקום הסכמה מדעת לביצוע החיפוש
בדצמבר 2021 אישרה הכנסת בקריאה ראשונה תיקון לחוק, המרחיב את סמכותם של שוטרים לערוך חיפוש בבית או במבנה ללא צו בית משפט, אם יש חשד להעלמת ראיות. התיקון אושר כהוראת שעה לשנה וחצי.
חיפוש על ידי רשויות החוק > חיפוש בהסכמה

שוטר רשאי לחפש בגופו של אדם או במקום בו הוא מחזיק גם ללא צו חיפוש או מטעמים הקבועים בחוק אם האדם נותן הסכמה מדעת לביצוע החיפוש. בפסק דין של בית המשפט העליון מיום 6 במרץ 2012 נקבע כי כדי שהחיפוש יהיה חוקי שוטר חייב להבהיר לאזרח שזכותו לסרב לחיפוש, וכי הסירוב לא יפעל לחובתו. (הלכת בן חיים)
הצעת חוק סדר הדין הפלילי (סמכויות אכיפה - המצאה, חיפוש ותפיסה), התשע"ד-2014, נועדה, בין שאר מטרותיה, להחליף את פקודת סדר הדין הפלילי (מעצר וחיפוש). הצעת החוק מבקשת לעגן את סמכות החיפוש בהסכמה. על פי ההצעה, לא יהיה ניתן להשתמש בהסכמה על מנת לבסס חיפוש על הגוף, זאת בשונה מהלכת בן חיים. לעניין חיפוש במקום: ניתן יהיה לבסס את החיפוש על "הסכמה מדעת". על מנת לבסס "הסכמה מדעת" השוטר המבקש את הסכמת האזרח לעריכת החיפוש יידרש להבהיר לו כי נתונה לו הזכות לסרב לביצוע החיפוש וכי הסירוב לא יפעל לחובתו.
חיפוש על ידי רשויות החוק > חיפוש לא חוקי

שוטר המבצע חיפוש לא חוקי עובר עבירת משמעת על-פי חוק המשטרה (דין משמעתי, בירור קבילות שוטרים והוראות שונות), שלשונה "עריכת חיפוש, ביצוע עיכוב או מעצר או כניסה לרשות היחיד, שלא כדין או שלא בתום לב."
במקרים מסוימים, עשוי בית המשפט לזכות נאשם רק מפני שראיות נגדו נתפסו בחיפוש לא חוקי (כך למשל זוכו נאשמים במקרים מסוימים מעבירות החזקת סמים והחזקת סכין).
חיפוש לא חוקי עשוי להיות בסיס לתביעת נזיקין נגד המשטרה.
חיפוש בגופו של אדם

חיפוש על גוף האדם הוא חיפוש על פני גופו של אדם, בבגדיו או בכליו. חיפוש זה יכול להיות שטחי, כגון מבט או אומדן משקל. חיפוש באמצעות טפיחה על הגוף (Frisking) הוא דרך מוכרת לביצוע החיפוש. בישראל, הדרכים והתנאים לביצוע חיפוש גופני לצורך איתור ואיסוף ראיות מוגדרים בחוק סדר הדין הפלילי (סמכויות אכיפה - חיפוש בגוף ונטילת אמצעי זיהוי), התשנ"ו-1996. החוק מבדיל בין חיפוש פנימי וחיפוש חיצוני, וקובע עקרונות כלליים לביצוע חיפוש גופני, שנועדו לצמצם את הפגיעה בכבודו ובזכויותיו. בחוקים שונים, נקבע כי חיפוש על גופה של אישה יבוצע על ידי אישה, למעט מקרים חריגים.
חיפוש בגופו של אדם > חיפוש חיצוני

שוטר רשאי לבצע חיפוש חיצוני בגופו של חשוד, בהסכמתו, כאשר יש לו חשד סביר כי נמצאת בו ראיה להוכחת ביצוע עבירה (שאינה חטא) או הקשר בין החשוד לבין העבירה. כאשר החשוד מסרב לחיפוש, רשאי שוטר לערוך חיפוש חיצוני תוך שימוש בכח סביר, אם ניתן אישור בכתב מקצין משטרה בדרגת רב פקד ומעלה, אשר שמע את טענות החשוד והסביר לו כי ניתן לבצע את החיפוש בכח וכי סירובו לביצוע החיפוש יכול לשמש חיזוק לראיות נגדו. במקרים מסוימים נדרש גם אישור רופא לביצוע החיפוש בכח.
חיפוש חיצוני כולל את הפעולות הבאות:
בחינה חזותית או צילום של גופו הערום של אדם.
נטילת טביעה של כל חלק מהגוף.
גזירת ציפורניים או לקיחת חומר שמתחת לציפורניים.
לקיחת חומר מעל הגוף או מתוך הנחיריים.
לקיחת שיער או שורשי שיער, שלא מחלקים מוצנעים של הגוף, לשם בדיקתם.
לקיחת דגימת שתן או רוק.
לקיחת דגימת תאי לחי.
לקיחת דגימת אוויר באמצעות בדיקת נשיפה.
חיפוש בגופו של אדם > חיפוש פנימי

חיפוש פנימי הוא הליך חמור יותר מחיפוש חיצוני, הנערך בעבירות מסוג פשע ולכן עליו להתבצע תמיד באישור קצין משטרה, ובתנאי שניתן אישור רופא ושהחשוד הסכים לחיפוש, לאחר שקיבל הסבר (בדומה לחיפוש חיצוני).
חיפוש פנימי כולל את הפעולות הבאות:
בדיקת דם או נטילת דגימת דם מזערית (לגביה חלים כללים מקלים).
ביצוע הדמיה או שיקוף של פנים הגוף בבדיקת אולטרה סאונד, צילום רנטגן או סורק אחר.
בדיקה גינקולוגית - חיפוש מסוג זה יכול להתבצע אך ורק בהיתר מבית המשפט.
חיפוש בגופו של אדם > חיפוש פנימי > נטילת דגימת דם מזערית

דגימת דם מזערית (עד 0.5 מיליליטר) נלקחת מהאצבע. גם שוטר שאינו קצין רשאי לקחת דגימת דם מזערית, בהסכמת חשוד, בקשר לכל עבירה שאינה חטא. אי הסכמת חשוד לבדיקה תהווה תוספת ראייתית כנגדו רק אם סירב גם לחיפוש חיצוני של לקיחת שיער או דגימת תאי לחי.
הערות שוליים

↑  פקודת סדר הדין הפלילי (מעצר וחיפוש) [נוסח חדש], התשכ"ט-1969
↑  צו סדר הדין (מעצר וחיפוש) (הענקת סמכויות מעצר לסוהרים), התשמ"ד - 1983
↑  סעיפים 8-9, לחוק שירות הביטחון הכללי, התשס"ב - 2002
↑  סעיף 15, לחוק ההוצאה לפועל, התשכ"ז - 1967
↑  חיפוש על גופו בכליו או בחצריו של חייב בהוצאה לפועל, באתר כל זכות
↑  צו חיפוש בהוצאה לפועל – מתי ניתן לערוך חיפוש על גופו ובכליו של החייב?, באתר דין - עורכי דין ומידע משפטי בישראל, ‏21 בינואר 2017
↑  נעה שפיגל, אושר בקריאה ראשונה: שוטרים יוכלו לערוך חיפוש בבית ללא צו בית משפט, באתר הארץ, 14 בדצמבר 2021.
↑  הצעת חוק סדר הדין הפלילי (סמכויות אכיפה - המצאה, חיפוש ותפיסה), התשע"ד-2014, ה"ח הממשלה 867 מיום 19 במאי 2014, עמוד 574
↑  פקודת סדר הדין הפלילי (מעצר וחיפוש) [נוסח חדש], התשכ"ט-1969
↑  רע"פ 10141/09 אברהם בן חיים נ' מדינת ישראל (פורסם בנבו, 6.3.2012)
↑  מור שמעוני, ‏אחרי זיכוי אם ובנה: פסק דין קובע שניתן להתנגד ל"חיפוש לא חוקי", באתר מעריב אונליין, 11 בנובמבר 2019
↑  סעיף 46 לפקודת סדר הדין הפלילי (מעצר וחיפוש), ותקנה 23(ג) לתקנות ההוצאה לפועל.
| --- | --- |
בקרת זהויות :  NLI: 987007565848805171  GND: 4150901-8  LCCN: sh85119358  NDL: 00568977 
חיפוש משטרתי בירושלים בימי המנדט הבריטי
שוטר בריטי בודק מסמכים של עוברים ושבים ברחוב בירושלים, בתקופת המנדט הבריטי על ארץ ישראל, 1947
שוטרי יחידות מיוחדות של משטרת ישראל מבצעים בדיקה ביטחונית של שוהים בלתי חוקיים שנכנסו לשטחי ישראל באותו רכב עם מחבל מתאבד וחגורת הנפץ שלו. הרכב נעצר לאחר מרדף במחסום מאולתר בכביש מספר 1 וכשהוא מוקף ברכבים אזרחיים.
ינשוף, מכשיר לבדיקה מהירה של ריכוז אלכוהול בדם, בשימוש משטרת התנועה בישראל